ร้านอาหารสุดงามท่ามกลางสวนดอกไม้ในสไตล์ English Country พร้อมรับประทานอาหา ไทย-อีสาน-ยุโรป และขนมหวานสุดฟิน หลากหลายเมนู ที่ Tree House พัทยา 

“Tree House Cafe & Restaurant” คาเฟ่ท่ามกลางสวนดอกไม้ในสไตล์ English Country ตกแต่งด้วยโทนสีขาวสะอาดตา ประดับด้วยเฟอร์นิเจอร์แบบวินเทจ ราวกับว่าอยู่ในงานพรีเวดดิ้ง พร้อมรับประทานอาหารไทย-อีสาน-ยุโรป และขนมหวานสุดครีเอตหลากหลายเมนูในบรรยากาศที่แสนอบอุ่น การเดินทางมาที่ร้าน ให้เราวิ่งถนนสุขุมวิท แล้วเลี้ยวซ้ายที่แยกชัยพฤกษ์ เลี้ยวขวาวิ่งเลียบทางรถไฟ จากนั้นเลี้ยวซ้ายที่แยกแก้มลิงพัทยา ตรงไปเรื่อยๆ จนถึงซอยเขามะกอก 9 เพื่อนๆ สามารถจอดรถที่ร้านได้เลยครับ

ในช่วงกลางวันร้าน Tree house จะให้ความรู้สึกอบอุ่นและสะดวกสบาย เพราะด้วยความที่ร้านประดับด้วยกระจก ประกอบด้วยโทนสีขาวและเฟอร์นิเจอร์แบบง่ายๆ แสงธรรมชาติจึงส่องเข้ามาแบบบางๆ เกิดเป็นแสงและเงาตกกระทบในระดับที่พอดี ทำให้ตัวร้านมีความสว่างสดชื่น และเมื่อตกเย็นเราจะได้รับอารมณ์โรแมนติกเบาๆ จากแสงไฟสีเหลืองอ่อนๆ เหมาะแก่การพาคู่รักมาดินเนอร์ หรือดื่มกับเพื่อนฝูงที่รักความสงบ

บริเวณร้านมีพื้นที่กว้างขวาง ประดับประดาไปด้วยต้นไม้และดอกไม้ เป็นมุมที่แสนร่มรื่นและดูอบอุ่น เพราะสวนของที่นี่ปลูกโดยคุณพ่อของพี่เจ้าของร้านเองเลยครับ มุมสวนดอกไม้แห่งนี้เป็นมุมยอดฮิตไว้ให้เพื่อนๆ มาถ่ายรูปสวยๆ รวมไปถึงจัดงานพรีเวดดิ้งก็เคยทำมาแล้ว 

อาหารที่ร้าน Tree House เป็นการผสมผสานวัฒนธรรมที่หลากหลาย ไม่ว่าจะเป็น ไทย อีสาน ยุโรป โดยในแต่ละเมนูจะได้รับการใส่ใจตั้งแต่วัตถุดิบที่ใช้ไปจนถึงหน้าตาอาหาร และยังมีความคิดสร้างสรรค์ในการประยุกต์สูตรอาหารอีกด้วย นอกจากนั้น ยังมีขนมหวานและเค้ก ซึ่งที่ร้านลงมือทำเองทั้งหมด ทำให้รสชาติออกมามีเอกลักษณ์เฉพาะตัว

เริ่มกันที่ ปลาทอดซอสครีมมะนาว (ราคา 189 บาท) เนื้อปลาชิ้นใหญ่ นำไปคลุกเคล้าด้วยเครื่องเทศ จากนั้นชุบแป้งทอดจนเหลืองกรอบ ทานคู่กับซอสครีมมะนาวรสชาติเปรี้ยวหวาน เป็นเมนูทานเล่น ทานเพลินๆ เผลอแป๊ปเดียวหมด

ต่อกันที่เมนูจัดเต็มอย่าง ซุปเปอร์ชีสเบอร์เกอร์+เฟรนช์ฟรายส์ (ราคา 179 บาท) เรียกได้ว่าเอาใจคนรักชีสและเบอร์เกอร์จริงๆ เนื้อแฮมเบอร์เกอร์รสกลมกล่อม สลับชั้นกับเบคอนทอดกรอบ อัดด้วยชีสเยิ้มๆ ประกบด้วยขนมปังหนานุ่ม เสิร์ฟพร้อมเฟรนช์ฟรายส์

จัดหนักกันต่อด้วย สปาเกตตีคาโบนาร่า (ราคา 169 บาท) แค่ยกมาก็ได้หอมน่ารับประทาน แต่พอชิมแล้วต้องยกนิ้วให้กับรสชาติความเป็นออริจินัล เนื้อครีมคาโบนาร่ามีความเข้มข้นกลมกล่อมคลุกเคล้ากับไข่แดงตามสูตรต้นฉบับ โรยหน้าด้วยเบคอนทอดกรอบ เป็นหนึ่งในเมนูที่ผมชอบมาก 

เมนูยอดฮิตที่ใครมาก็ต้องสั่งอย่าง ข้าวไข่ข้นปูอัด (ราคา 79 บาท) ไข่ข้นเนื้อเนียนๆ ได้ความฉ่ำและความเหลวเล็กน้อยตามสไตล์ไข่ข้น โรยหน้าด้วยปูอัด ทานคู่กับข้าวสวยร้อนๆ 

อาหารอีสานก็มา! กับ ส้มตำป่า (ราคา 99 บาท) เป็นการรวมเอาของป่ามาใส่รวมกันไว้ในส้มตำ ทำให้มีรสชาติที่หลากหลายแซ่บอีหลีถึงใจ คงไม่ต้องอธิบายอะไรมาก เพราะเราเชื่อว่าหลายๆ คนน่าจะคุ้นเคยกันดี! 
อาหารไทยก็มีให้เลือกทานอย่าง ห่อหมกมะพร้าวอ่อน (ราคา 139 บาท) ห่อหมกที่อัดแน่นมาด้วยเครื่องทะเลอย่าง ปลาหมึกและกุ้ง คลุกเคล้าด้วยพริกแกงและกะทิจนกลายเป็นห่อหมกเนื้อละเอียด เสิร์ฟมาในลูกมะพร้าวมีความหอมน่ารับประทาน

ฟินกันเบาๆ กับเฟอร์เรโร่โทสต์ (ราคา 199 บาท) เป็นการนำเอาขนมเฟอร์เรโร่โทส์ต์รสช็อกโกแลตมามิกซ์รวมกับความเป็นฮันนี่โทสต์ ขนมปังกรอบแบบจริงจังมาก ข้างในก็นุ่มนวลสุด บวกกับรสหวานหอมมันจากเฟอร์เรโร่ เป็นอะไรที่เข้ากันดีอย่างคาดไม่ถึง เสิร์ฟพร้อมไอศกรีมวานิลลาและวิปครีม 

ปิดท้ายอย่างแฮปปี้เอนดิ้งด้วย ขนมหวานยอดฮิตอย่าง เมล่อน+แคนตาลูป+แตงโม บิงซู (ราคา 199 บาท) เป็นการมิกซ์กันด้วย 3 ผลไม้แบบเน้นๆ เสริมด้วยไอศกรีมวานิลลาและอัลมอนด์สไลซ์ 

เป็นไงบ้างครับเพื่อนๆ อยากไปกันแล้วใช่ไหม สำหรับเพื่อนๆ ที่มาพัทยาแล้วกำลังมองหาร้านอาหารบรรยากาศงามๆ ท่ามกลวงสวนดอกไม้ ร้าน Tree House ก็พร้อมให้เพื่อนๆ ได้มาสัมผัสแล้วครับ ไม่แน่ว่าอาจจะติดใจจนอยากกลับมาอีกก็เป็นได้

นอกจากนี้ถ้าใครกำลังมองหาที่จัดงานปาร์ตี้ งานเลี้ยงสังสรรค์ก็สามารถติดต่อได้เลยครับ การเดินทางมาที่ร้าน ให้เราวิ่งถนนสุขุมวิท แล้วเลี้ยวซ้ายที่แยกชัยพฤกษ์ เลี้ยวขวาวิ่งเลียบทางรถไฟ จากนั้นเลี้ยวซ้ายที่แยกแก้มลิงพัทยา ตรงไปเรื่อยๆ จนถึงซอยเขามะกอก 9 เพื่อนๆ สามารถจอดรถที่ร้านได้เลย
